พบงาช้างกรมศุลฯกระจายใน4จังหวัด
ตะลึงงาช้างของกลางกรมศุลกากรที่หายไป กระจายอยู่ใน 4 จังหวัดภาคกลาง พบถูกแปรสภาพจนไม่เหลือเค้าเดิม
3 ก.พ. 2554

ตะลึงงาช้างของกลางกรมศุลกากรที่หายไป กระจายอยู่ใน 4 จังหวัดภาคกลาง พบถูกแปรสภาพจนไม่เหลือเค้าเดิม
แหล่งข่าวจากกระทรวงการคลัง เปิดเผยว่า งาช้างของกลางที่ถูกขโมยออกไปจากโกดังเก็บของศุลกากรด่านท่าอากาศยานสุวรรณภูมิกว่า 100 กิ่ง มูลค่า 40 ล้านบาท เมื่อปลายปีที่ผ่านมา ขณะนี้ถูกกระจายไปยังแหล่งรับซื้อหลายแหล่ง ทั้งในกทม.และต่างจังหวัด 
โดยแหล่งพักของกลางที่มิจฉาชีพนำไปขาย อยู่ในพื้นที่ 4 จังหวัด ได้แก่ ที่อำเภอพยุหะคีรี จังหวัดนครสวรรค์ , จังหวัดชัยนาถ , จังหวัดอุทัยธานี , และแหล่งรับซื้อ 3 แห่งในกรุงเทพมหานคร 
ทั้งนี้ งาช้างจากทวีปอาฟริกาจะมีลักษณะที่สมบูรณ์ แต่ละกิ่งจะความยาวมากกว่า 1 เมตร ถือว่าเป็นที่ต้องการของนักสะสมและพ่อค้าสัตว์ป่ามาก อีกทั้งงาช้างในประเทศไทยหายากขึ้นทุกวันและมีราคาแพง นอกจากจะลักลอบนำเข้าจากประเทศเพื่อนบ้านตามแนวชายแดนเท่านั้น 
ส่วนใหญ่เป็นพ่อค้าที่ซื้อไป จะแปรสภาพเป็นของตกแต่งบ้านหรือแกะสลักลวดลายสวยงามจนไม่เหลือเค้าเดิม
แหล่งข่าวระบุว่า ทางกรมอุทยานแห่งชาติ สัตว์ป่า และพันธุ์พืช พยายามแกะรอยและจับกุมการลักลอบนำเข้า และขายสินค้าต้องห้ามเหล่านี้ แต่ก็ต้องเผชิญกับอุปสรรคคือเครือข่ายที่ใหญ่และมีการใช้ตำแหน่งข้าราชการเข้าไปช่วยเหลือบรรดามิจฉาชีพ ทำให้ประเทศไทยถูกมองว่าเป็นหนึ่งในแหล่งลักลอบค้าสัตว์ป่าที่สำคัญของโลก